als_Latn dik_Latn sag_Latn
Drejtori i Institutit Riinvest, Lumir Abdixhiku thotë se janë katër opsione se si vendi mund të dalë nga kjo krizë politike në të cilën ndodhet Kosova tash e sa muaj. Ai në një intervistë dhënë për Gazetën Blic ka thënë se opsioni i parë është që blloku VLAN të sakrifikojë kryeparlamentarin për qeverinë dhe kështu të përfundojë bllokimin institucional të PDK-së. Opsion të dytë, sipas tij është që blloku VLAN duke shpërfaqur unitetin në mes veti të shtyjë Presidentet që të kërkojë interpretim të ri Kushtetues dhe kështu të qartësojë përfundimisht të drejtën e kryeparlamentarit.
“E treta, që blloku VLAN të gjejë rrugë ligjore për zëvendësim të kryesueses ceremoniale dhe kështu që çështjen e interpretimit kushtetues ta kalojë si problem të PDK-së. Dhe e katërta, nëse asnjëra nga këto nuk ndodhin, që situata e ngërçit politik të arrijë në atë pikë sa që komuniteti ndërkombëtar – gjithmonë nëpërmjet Presidentes – t’i detyrojë partitë politike parlamentare që të arrijnë një marrëveshje për një qeveri gjithëpërfshirëse”, thotë Abdixhiku për Gazetën Blic.
Gazeta Blic: Z. Abdixhiku, si e shihni vendimin e djeshëm të Flora Brovinës për shtyrje të seancës në afat të pacaktuar?
Lumir Abidxhiku: Secili vendim i marrë pa konsultim me të gjitha partitë politike parlamentare, veçanërisht pa aprovim të shumicës së tyre, është kalim i kompetencave të kryesueses ceremoniale. Kryesuesja e tanishme ceremoniale, që vetëm me fatin e moshës dhe asgjë tjetër, është caktuar të moderojë një ceremoni konstituive, nuk guxon të ushtrojë rol bllokues për formimin e institucioneve të vendit e as të nxjerrë vendime që dëmtojnë vullnetin e shumicës parlamentare. Tjetër çka se a është ky vullnet i shumicës parlamentare kushtetues apo jo; për këtë do ketë gjithsesi gjithmonë interpretim të Gjykatës Kushtetuese.
Gazeta Blic: A mund të ndodhë që Blloku të thyhet, për shkak të shtyrjeve të vazhdueshme të seancës konstituive nga ana e Flora Brovinës ?
Lumir Abdixhiku: Blloku VLAN deri më tani ka treguar shenja të unitetit dhe qëndrueshmërisë përballë provokimeve institucionale të PDK-së, dhe ka treguar mbi të gjitha gatishmëri për të qëndruar bashkë pavarësisht tendencës së PDK-së për ta shpërbërë atë. Në këtë vijë janë edhe deklaratat e sotme në foltoren e Parlamentit nga liderët partiakë të bllokut. Një paraqitje e tillë pra, është rikonfirmim i unitetit të tyre; dhe ky rikonfirmim është mesazh i drejtuar për Presidenten, komunitetin ndërkombëtarë dhe vet PDK-në.
Gazeta Blic: Sot deputetët e LVAN-it patën një mbledhje, ta quajmë ashtu në Kuvendin e Kosovës, ku liderët e partive mbajtën nga një fjalim. Si e shihni këtë veprim të tyre?
Lumir Abdixhiku: Gjithsesi se shtyrjet e seancave dhe mosbërja e institucioneve do të sjellë vendin në një situatë të pashmangshëm intervenuese. Nëse blloku nuk gjenë formë për të zëvendësuar kryesuesen ceremoniale, atëherë shtyrjeve vijuese do të duhet të ju vijë një fund. Ky fund do të përcaktohet nga intervenimi i Presidentes, e cila në esencë përcjellë mesazhin dhe vullnetin e komunitetit ndërkombëtar në vend – të cilët pra janë të interesuar për formim sa më të shpejtë të institucioneve pa përcaktuar përbërjen e këtyre institucioneve. Pra deri më tani ky mesazh dhe vullnet i ndërkombëtarëve, i përcjellë tek partitë nëpërmjet Presidentes, nuk ka mbajtur anë dhe është i padefinuar.
Gazeta Blic: Apo mendoni se mund të ndërhyjnë ndërkombëtarët, dhe të kemi një qeveri, ku edhe PDK mund të ishte pjesë e saj?
Lumir Abidxhiku: Gjithsesi, për kohën, janë katër alternativa në vend. E para, që blloku VLAN të sakrifikojë kryeparlamentarin për qeverinë dhe kështu të përfundojë bllokimin institucional të PDK-së. E dyta, që blloku VLAN duke shpërfaqur unitetin në mes veti të shtyjë Presidentet që të kërkojë interpretim të ri Kushtetues dhe kështu të qartësojë përfundimisht të drejtën e kryeparlamentarit. E treta, që blloku VLAN të gjejë rrugë ligjore për zëvendësim të kryesueses ceremoniale dhe kështu që çështjen e interpretimit kushtetues ta kalojë si problem të PDK-së. Dhe e katërta, nëse asnjëra nga këto nuk ndodhin, që situata e ngërçit politik të arrijë në atë pikë sa që komuniteti ndërkombëtar – gjithmonë nëpërmjet Presidentes – t’i detyrojë partitë politike parlamentare që të arrijnë një marrëveshje për një qeveri gjithëpërfshirëse.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn